Lloguer de furgonetes Camper | Autocaravanes Carrerras\nDescobreix alguns dels molts avantatges del lloguer de furgonetes camper\nArriba l’hivern, i amb ell, el fred i la neu. Ja comença una nova temporada pels amants de l’esquí o el snowboarding i des d’Autocaravanes Carreras volem proposar-te un pla que et temptarà. Estem convençuts que no tindràs un no per resposta. Es tracta d’una opció poc habitual però molt divertida per anar-te’n de cap de setmana, gaudir de la neu i desconnectar de la teva rutina diària. La nostra proposta és el lloguer de furgonetes camper amb totes les comoditats que et passin pel cap i per menys diners del que t’imagines!\nContacta amb nosaltres i t’explicarem de quins models de furgonetes camper disposem perquè ens diguis quina vols que formi part de la teva propera aventura.\nGarantia d’Autocaravanes Carreras\nSi la proposta que et fem des d’Autocaravanes Carreras t’ha agafat per sorpresa i no tens ni idea de què és una camper, te’n fem cinc cèntims. Una camper és una furgoneta que ha sigut transformada en una llar amb totes les comoditats. Una tendència que va agafant embranzida i que s’ha popularitzat moltíssim durant aquests últims anys, sobretot arran de la COVID-19. Fins i tot, s’ha arribat a crear tot un moviment cultural al seu entorn.\nAvantatges del lloguer de furgonetes camper\nA causa de la seva mida, la furgoneta Camper és un vehicle de conducció bastant senzilla i reduïdes dimensions, que et permetrà desplaçar-te per tot el territori sense problemes. No només és ideal per a realitzar turisme de muntanya o anar de càmping, sinó que et permetrà fer-ho d’una forma tant còmoda com econòmica.\nConsumeix menys combustible que una autocaravana, raó per la qual, si ets un amant del Caravaning amb poc pressupost, sense cap mena de dubte, aquest és el teu vehicle. Com que les camper solen cabre en qualsevol plaça d’aparcament especial durant les teves vacances, donant-te la possibilitat de destinar els diners en altres coses més interessants i divertides.\nLes furgonetes camper que Autocaravanes Carreras t’ofereix disposen de múltiples opcions que garantiran la teva comoditat i benestar durant tot el viatge.\nLa nostra camper estrella és la Road Car R600. Un vehicle dissenyat per oferir totes les comoditats d’una autocaravana d’última generació, però sense ser-ho, en format compacte i a un preu més econòmic.\nDins el sector de les campers, la Road Car R600 va ser el model més venut el 2017. Amb els seus 6 metres de longitud s’ha aconseguit un vehicle de gran mobilitat, amb una taula central, un llit de matrimoni en la part posterior i un bany amb dutxa.\nPer als dies de més fred, compta amb un sistema de calefacció central, per a estar calent i confortable, sigui quina sigui la temperatura exterior. També disposem d’una zona de cuina equipada amb dos fogons, nevera amb congelador integrat i una àmplia zona on cuinar els teus millors plats i receptes.\nA més, les nostres furgonetes tenen mosquiteres i un sistema que permet enfosquir totes les finestres, així com claraboies, fent possible que dins del vehicle comptis amb el grau d’intimitat que desitgis a cada moment.\nConsells bàsics si és el teu primer lloguer de furgonetes camper\nSi t’estrenes viatjant en camper, aquests consells segur que et seran d’allò més útils:\nTingues sempre una llanterna a la furgoneta. Et serà de gran ajuda si has de sortir de la camper a la nit.\nDecideix en quin espai de la furgoneta deixareu el calçat en entrar. Així eviteu embrutar l’interior més del compte.\nPorta una farmaciola de primers auxilis a damunt. No saps mai què pot passar.\nSi tens pensat fer un viatge llarg, no t’oblidis de carregar quelcom per entretenir-te abans de sortir de casa.\nDescansa després de dues hores de conducció. Atura el vehicle uns minuts i estira les cames.\nSi és possible, comparteix la conducció amb el copilot i feu torns.\nReserva la teva camper amb Autocaravanes Carreras ara!\nAfanya’t a llogar la teva furgoneta camper amb Autocaravanes Carreras i posa fil a l’agulla al teu proper viatge! Contacta amb nosaltres i t’assessorarem amb tot allò que et convingui perquè el viatge sigui tot un èxit. Ens pots trobar trucant al 93 778 82 08 o escrivint-nos a info@autocaravanescarreras.com.


Lletres i tics: L’Acadèmia Valenciana de la Llengua renova la pàgina web\nL’Acadèmia Valenciana de la Llengua renova la pàgina web\nLa pàgina web de l'AVL s'ha llavat la cara i, de pas, s'ha llevat alguna que altra lleganya. Aquells que hagen visitat recentment la web s'hauran adonat de la novetat. A primera vista, crida l'atenció les imatges destacades en la part central que van canviant i mostren les darreres novetats de la institució; ara mateix, s'hi poden trobar els vocabularis de pilota valenciana i economia (el primer es pot descarregar en PDF, no així el segon) i el facsímil de El llibre dels feits de rei en Jaume. També s'agraeix que apareguen destacats en la part dreta de la pàgina principal els documents més importants de la institució: el Diccionari ortogràfic (DOPV), la Gramàtica normativa valenciana (GNV), els vocabularis, el Corpus toponímic valencià (CTV) –que ja es pot consultar en línia!– i el transcriptor fonètic Saó. A la columna de l'esquerra, hi ha els apartats de la web –bàsicament, els mateixos que hi havia en la versió anterior– i més novetats agradables: les seccions «Consultes lingüístiques» i «Valencianitza el teu nom», a més de l'accés al catàleg de la biblioteca i un enllaç per a descarregar el programa Salt.\nPàgina principal de la nova web de l'AVL.\nTot i que en termes generals es pot dir que el canvi de la web és positiu, hi ha alguns aspectes que no acaben d'encaixar o que sembla que, almenys, es podrien millorar. Primer, els materials consultables en línia (el DOPV i el CTV) i els formularis «Consultes lingüístiques» i «Valencianitza el teu nom» no disposen d'un espai propi en la web, sinó que s'obrin en una pàgina que se superposa a la principal sense canviar l'adreça url (si no m'he explicat bé, feu la prova vosaltres mateixos i vos quedarà més clar). Això té com a conseqüència que no és possible enllaçar directament a estos documents i l'única via per accedir-hi és haver de passar per la pàgina principal. Bé, matisem: segur que hi ha maneres d'enllaçar-ho, però no de la manera convencional a què estem acostumats els usuaris que no som experts en programació ni en informàtica en general. Este és el motiu pel qual no posem els enllaços directes a cap dels quatre recursos mencionats. No cal dir que ho farem quan descobrim una manera de fer-ho.\nUn altre aspecte que no sembla ben concebut és el de l'apartat de «Vocabularis», que realment porta a l'apartat de publicacions en general, dins del qual s'ha d'anar a buscar els vocabularis, que estan cuidadosament amagats entre les pestanyes del formulari de cerca (amb una presentació poc intuïtiva, a més). Una vegada que l'usuari ha pogut trobar els vocabularis, pot punxar damunt del que li interessa i anirà a una pàgina diferent que li permetrà descarregar-lo en PDF. I algú podria pensar: no haguera sigut més fàcil que l'apartat «Vocabularis» et remetera directament a la llista dels vocabularis, com fa pressuposar equivocadament el nom? O, millor encara, a una base de dades que permetera consultar-ne el contingut sense haver de descarregar PDF pesants i incòmodes de consultar?\nCom diuen, de mica en mica s'ompli la pica. Alegrem-nos de poder consultar els nostres dubtes lingüístics, de disposar del Corpus toponímic valencià en línia i que, els usuaris que no ho hagen fet, tinguen un formulari ben visible i clar per a sol·licitar un informe per a valencianitzar-se el nom i els cognoms. Quant als aspectes negatius, potser hi ha raons de pes que justifiquen determinades solucions, però sembla raonable defendre que la institució hauria de facilitar l'accés i la difusió de la informació que elabora, en lloc de posar pedretes, encara que siga sense voler.\nQuè vos ha semblat la nova pàgina web de l'AVL? Quins recursos creieu que són més interessants?\nPublicat per Ramon Gimeno a 20:38\nEtiquetes de comentaris: AVL, Recursos


Donació de 2.000 fotos d'Alcoi de la dedada dels 90'\nDonació de 2.000 fotos d’Alcoi de la dedada dels 90′\n• Pilar García Miralles dona 2.000 fotos de finals del segle XX a l’Arxiu Municipal • Una col·lecció mostra els canvis de l’urbanisme d’alcoi dels 90 • El lliurament la fet de forma totalment desinteressada\nEnviat per Redacció en 27 de novembre de 2015.\nTags: Alcoi, Arxiu Municipal, Donació, Fotografia\nLa fotògrafa Pilar García Miralles, de l’Estudi Fotogràfic YEM creat per Pep Carbonell en els anys 80′, ha donat per a l’arxiu municipal, una col·lecció de quasi 2.000 fotografies referents al Pla ARA, Arquitectura i Rehabilitació d’Alcoi, executat en la dècada de 1990, així com quantitat de fotografies sobre els canvis urbans produïts a la ciutat d’Alcoi en els últims vint anys de canvi de segle.\nLa col·lecció està formada per unes 1.872 imatges (349 còpies en paper, 989 negatius i 534 diapositives).\nEn quant als temes: recull reportatges fotogràfics elaborats sobre les construccions d’obres públiques realitzades en les últimes dues dècades del segle XX, com ara la construcció del centre de salut La Fàbrica, la construcció de l’Ecocentre de la Font Roja, la construcció d’edificis residencials en el centre històric, la construcció dels parcs de Batoi, Cantagallet, La Bassa, El Romeral, Viaducte i Zona Nord.\nSon importants els reportatges referits a la demolició del barri de La Sang i del Teatre Circ. Reportatges cronològics tanquen amb la visita del llavors president de la Generalitat, Joan Lerma, per a inaugurar, l’any 1992, els nous parcs d’Alcoi.\nAquesta col·lecció es completa amb un ampli recull fotogràfic de diferents vistes de la ciutat, els seus monuments, ponts, edificis singulars etc.\nEl Conservatori de Dansa d’Alcoi celebra la III Gala de Conservatoris\nLa UPV valorada com la millor Universitat en Informàtica i TIC per la Fundació Everis\nHomenatge a València a l’alcoiana Isabel-Clara Simó nou Premi de les Lletres Catalanes


Banco de España - Sistemes de pagament\nSeleccione un área Anàlisi i investigació Bitllets i monedes Central de Balanços Deute públic Estabilidad Financiera Estadístiques Política monetària Resolució Sistemes de pagament Supervisió\nEls sistemes de pagament i liquidació de valors constituïxen una peça bàsica per a l'activitat econòmica i financera d'un país i representen la infraestructura a través de la qual es mobilitzen els actius en una economia. En conseqüència, el bon funcionament dels sistemes de liquidació resulta fonamental per a l'estabilitat financera.\nPer això, promoure el bon funcionament dels sistemes de pagament és una de les funcions del Banco de España. El Banc també és responsable de la seua vigilància, ferramenta fonamental per a identificar i avaluar els riscos inherents, així com per a verificar que els sistemes compten amb mecanismes adequats per al seu control.\nEn aquesta secció es pot obtenir informació sobre els sistemes de liquidació de pagaments i valors que hi ha a Espanya. Així mateix, es poden consultar les principals característiques dels projectes existents a nivell europeu (Zona Única de Pagaments en Euros o TARGET2-Securities). Així mateix, es pot trobar informació sobre la vigilància dels sistemes de pagament i sobre les iniciatives en matèria de continuïtat operativa.\nEls sistemes de liquidació a Espanya\nLa zona única de pagaments en euros: SEPA\nSistemes de pagament al detall\nSistemes de compensació i liquidació de valors\nL'Eurosistema i els sistemes de compensació i liquidació de valors\nL'identificador d'entitat jurídica (LEI)\nSistemes de pagament a l'engròs\nVigilància dels sistemes de pagament\nCorresponsalia de valors\nTAMBÉ LI INTERESSA...\nPrincipals estadístiques sobre els Sistemes de pagament\nNormativa comunitària sobre els sistemes de pagament\nNormativa estatal sobre els sistemes de pagament\nNormativa comunitària sobre clientela bancària i inversors\nNormativa estatal sobre transparència d'operacions i protecció de la clientela\nMonografia anual sobre la vigilància dels sistemes de pagament\nAula Virtual. L'estabilitat dels sistemes de pagament\nEnllaços sobre sistemes de pagament


Cicle de conferències: “Dones Sàvies IV” - Diari Serpis\nAquesta setena sessió del cicle tindrà lloc el dijous 7 d’abril a les 19:30 h a la sala d’Actes de la Biblioteca i es farà, tant presencialment com en streaming a través del nostre canal de Youtube.\n“Simone de Beauvoir i el feminisme contemporani”, a càrrec d’Isabel Morant Deusa.\nIsabel Morant Deusa és feminista, historiadora, escriptora i catedràtica d’Història Moderna de la Universitat de València, així com membre de l’Institut Universitari d’Estudis de la Dona. Directora de la Universitat d’Estiu de Gandia entre 1994-2000, de la Colección Feminismos, entre 1991- 2014 i de la Historia de las mujeres en España y América Latina. Medalla d’Or de la Universitat de València en 2018.\nSimone de Beauvoir (París, 1908-1986) Pensadora i novel•lista francesa, figura important en la reivindicació dels drets de la dona. Fundadora de la Lliga dels Drets de la Dona. Co-fundadora de la revista Temps Moderns, referent polític i cultural del pensament francés de mitjan segle XX. El seu llibre El segon sexe (1949) es va convertir en una obra clàssica del pensament contemporani.\nAquest cicle de conferències”Dones Sàvies IV” està destinat a contribuir a la visibilitat de les dones en els camps de la ciència, la literatura, la música, la dansa i el pensament, ho organitza el CEIC Alfons el Vell i l’IMAB-Biblioteques Gandia, en col·laboració amb la Generalitat Valenciana, CEFIRE Gandia, Campus de Gandia de la UPV i la Regidoria d’Igualtat de l’Ajuntament de Gandia.\nLa xarrada es farà presencialment i també es podrà seguir en directe a través del canal de #BibliotequesGandia a Youtube en el següent enllaç: https://www.youtube.com/watch?v=QGaY6WCgBTg\nArticle anteriorLes Escoletes de Gandia organitzen una jornada de portes obertes\nArticle següentEn funcionamient una consulta exclusiva de lactància materna al Departament de Salut de Gandia


Escola Martí Inglés: de febrer 2013\nTenis a 2n\nCom cada any en Franc, del Club de Tenis Roses, ens ensenya a jugar a tenis. Són 10 dies per aprendre moltes coses i intentar pilotejar com els/les tenistes de la tele. Mireu-ne les fotos !!!\nUs mostrem les fotos de la visita del Rei Titus a l'escola. Les seves divertides ordres van convertir tota aquella setmana en uns dies molt divertits. Divendres va acabar en una genial rua de balls entre padrins i fillols al pati de l'escola amb tots els nens i nenes de la llar. Gràcies a tots els familiars que vàreu venir !!!!\nPublicat per Escola Martí Inglés a 14:03 Cap comentari:\nP3 - PROJECTE del CARGOL\nLa classe dels Pins durant el mes d'octubre varem treballar el Projecte del Cargol. L'interès va sorgir dels propis nens/es. Amb l'arribada de la Tardor, el pati de l'escola és ple de cargols i els nens i nenes n'hem agafat uns quants i els hem cuidat a la classe durant uns dies. També hem aprofitat per aprendre coses sobre aquest animal tan proper. A continuació podeu veure algunes de les fotos que hem anat fent al llarg del projecte. Així com també més avall podeu llegir coses que hem descobert dels cargols.\nA partir d'una conversa sobre què sabem dels cargols hem tret tota una sèrie d'interrogants sobre què ens agradaria saber dels cargols. Així que al llarg del projecte hem anat obtinguent les següents respostes:\n• COM SÓN ELS CARGOLS?\nEl cargol és un animal que no té esquelet i es desplaça arrossegant-se sobre el ventre.\nEl cos del cargol està format pel cap i el tronc.\nEn el cap té quatre tentacles, en els llargs tenen els ulls i els curts els utilitzen per ensumar i palpar. El tronc està format per la conquilla o closca i el peu (múscul allargat sobre el que es recolza la closca).\nLa closca del cargol es regenera quan es trenca. Hi ha diferents tipus de closques, de diferents formes, tamanys i colors.\nQuan el cargol creix, també creix la seva closca.\nAl costat dret sota la closca hi ha un foradet per on respira i també elimina els excrements.\nACTIVITAT: Observar els cargols durant diversos dies. Agafar-los i tocar-los.\n• COM ES DESPLACEN ELS CARGOLS?\nElS cargols es desplacen damunt el seu peu. Es mouen com els cucs, alternant contraccions i estiraments del seu cos. Segreguen una bava llefiscosa que els facilita el desplaçament.\nA mesura que es desplaça perd molta aigua, i això li mana la durada de l’activitat. Es desplaça millor per llocs humits, i per això evita llocs amb molta calor i secs.\nACTIVITAT: Observar el rastre dels cargols i la direcció en què es mouen (ficar els cargols en una safata amb aigua i safrà per tal que la bava que facin sigui de color i puguen veure el camí que fa). Observar com reaccionen en un lloc sec i en un lloc humit on hi ha aigua.\n• QUÈ MENGEN?\nEl cargol menja plantes tendres i sucoses, especialment quan estan humides per la pluja o la rosada nocturna. Quan busca menjar fa servir la boca i els dos petits tentacles que té al cap per apalpar, ensumar i tastar.\nACTIVITAT: Donar-li enciam al cargol i observar com menja. Donar diferents tipus de fulles i durant uns dies observar què és el més ha menjat, es bo de fer una graella i anotar els resultat (enciam, api, julivert, col, gerani)\n• QUE VOL DIR HIVERNAR?\nQuan fa fred el cargol busca un lloc abrigat on passar l’hivern: sota les fulles, entre pedres, les escletxes...\nPer hivernar introdueix el cap i el peu dins la conquilla o closca i segrega una capa protectora de color blanc la qual tapa hermèticament tota l’entrada.\nPublicat per Escola Martí Inglés a 16:10 Cap comentari:\nAquí podeu veure fotos diferents sessions de psicomotricitat dutes a terme al llarg d'aquest curs 2012-13.\nPublicat per Escola Martí Inglés a 15:17 Cap comentari:\nSortida Infantil a Figueres\nEl dimarts 15 de Gener 2013 els nens i nenes d'infantil varem anar al Teatre de la Cate de Figueres a veure la representació de la Caputxeta Vermella. Una versió moderna de l'obra ja que la Caputxeta anava amb patinet i vestida amb xandall vermell. Després de l'obra varem esmorzar i al Teatre mateix ens va visitar la Policia. Els dos agents ens van explicar coses de seguretat vial i ens varen ensenyar el seu cotxe i com sona la sirena.\nPublicat per Escola Martí Inglés a 13:07 Cap comentari:\nCada dimarts a la tarda els alumnes d'Educació Infantil ens reagrupem amb diferents grups. Ens barregem nens i nenes de P3, P4 i P5 per realitzar diferents tallers, cada setmana. Els diferents tallers estan relacionats amb manualitats, experimentació, titelles, circ, expressió corporal, fang i pintura. Aquí teniu una mostra del que hem fet fins ara!!!\nTallers Intercicle Infantil\nPublicat per Escola Martí Inglés a 12:48 Cap comentari:\nEls/les alumnes de 3r fins a 6è hem compartit material, viscut noves experiències, ens hem ajudat els uns als altres, caigut força vegades però... sobretot hem passat una bona estona practicant exercici SOBRE RODES !!!\nPublicat per Escola Martí Inglés a 11:14 Cap comentari:\nEtiquetes de comentaris: C. Mitjà, C. Superior


Alcoi tanca 2020 amb l'obertura de 482 nous expedients pel requeriment de la Inspecció Tècnica d'Edificis | ARA Multimèdia\nUn edifici del centre de més de 50 anys, després de caure / AM\nAquesta inspecció és obligatòria per als edificis que han superat els 50 anys\nL'Ajuntament d'Alcoi va iniciar a 2020 un total de 482 expedients per a requerir la presentació de l'informe necessari per a obtindre la Inspecció Tècnica d'Edificis (ITE) i en l'actualitat solament 202 han presentat el citat informe.\nAquesta inspecció és obligatòria per als edificis que han superat els 50 anys, i en 2020 es va complir mig segle del 'boom' de la construcció de 1970. S'observa que en el 2019 un total del 81% de les finques van complir amb la seua obligació de presentar l'informe dins del termini i en la forma escaient, mentre que en 2020 aquest percentatge se situa en un 42%. El nombre d'expedients oberts l'any passat suposa un important increment respecte a 2019, quan van ser 138, enfront dels 482 de 2020.\nEl procediment passa perquè els propietaris presenten un informe en el qual es valoren diferents aspectes de l'immoble, si tot està correcte se supera la ITE i es tanca l'expedient, i en cas contrari es fixen les qüestions a esmenar pels propietaris amb la finalitat que materialitzen les pertinents millores per a superar la inspecció.\nUn altre factor vinculat a l'increment de requeriments d'ITE cal relacionar-lo amb els resultats obtinguts del treball dut a terme per l'Institut Valencià de l'Edificació a conseqüència de la borrasca Gloria. L'organ autonòmic va obrir prop de 100 expedients en el centre històric. De tots els informes presentats l'any passat, solament en el cas de 27 finques el procediment es va arxivar per estar en perfecte estat, la resta té obert expedient amb ordre d'execució per a la realització de les obres de reparació recollides en l'informe d'avaluació.\nD'altra banda, un total de 432 expedients té actualment oberts el departament d'urbanisme per ordres d'execució derivades d'informes de la ITE, la paralització de la qual en nombrosos casos es deu a la falta d'execució de les obres pertinents per les comunitats de propietaris, arribant-se fins i tot a la imposició de multes coercitives i l'embargament.\nLorena Zamorano, regidora d'Urbanisme, amb relació al Pressupost Municipal de 2021, indica que “recull en gran manera el nostre compromís ferm i constant amb la millora d'infraestructures del centre històric en concret. Per a això es conjuguen diverses línies d'acció, relatives tant a inversió pública, amb la promoció d'habitatge urbanització i infraestructures urbanes, com a l'increment en les ajudes destinades a fomentar la rehabilitació i millora del parc d'habitatges. Una aposta pel nostre centre històric que ve acompanyada a més de subvencions milionàries que s'han aconseguit, gràcies a la planificació, obstinació i serietat en les propostes presentades. Projectes en marxa com la conversió en zona de vianants i els d'inversió en infraestructures ja estan contribuint a la recuperació del dinamisme econòmic i social de la nostra ciutat”.\nUna lluita judicial retarda la rehabilitació d'un edifici en risc d'enfonsament al centre d'Alcoi\nSegueix la demolició d'edificis al Centre


Albert Sorrosal - A Rubí estem units per la república | RubiTV.cat\n"Una majoria independentista el 10-N reforçarà el relat internacional i ens ajudarà a obtenir el suport que necessitem per contrarestar la via unilateral adoptada pel Regne d’Espanya"\nper Albert Sorrosal , 6 de novembre de 2019 a les 10:02 |\nLa Comissió 1-O, que integra tots els partits independentistes, l’ANC, Òmnium i CDR de Rubí no es va crear només per organitzar l’acte d’aquell dia, sinó com una plataforma unitària per impulsar la mobilització. Va organitzar autocars per a la gran manifestació del dia 26 i la setmana passada va organitzar el primer Ple Ciutadà, coincidint amb el ple (amb minúscules) de l’Ajuntament.\nRubí està governat per un partit que un dia va ser socialista i obrer, però ara només és espanyol (“Ahora España”); un partit que va patir exili i presó; un partit que defensava el dret d’autodeterminació dels pobles d’Espanya. Ara dirigeix la repressió d’un estat autoritari en una actitud que avergonyiria molts antics dignes dirigents del PSC de la transició.\nEl primer Ple Ciutadà no es va limitar a aprovar simbòlicament la moció contra la sentència rebutjada per ple, també va recollir idees per noves mobilitzacions; en concret:\n1. Impulsar la constitució del Consell Local de la República de Rubí\n2. Treballar als barris per fer arribar informació a tota la població sobre la pèrdua de\nllibertats i promoure la mobilització\n3. Donar suport a la campanya d’auto-inculpacions i convocar a la ciutadania el\nproper dijous dia 7 de 10:00 a 12:00 als jutjats\n4. Donar suport a les accions de reflexió i protesta previstes pel proper dissabte dia 9\n5. Demanar a l’ANC i a Òmnium l’organització de cursos de no-violència,\n6. Dur a terme accions de protestes durant festes com la de Sant Galderic\n7. Dur a terme una acció de protesta davant la comissaria del CNP i lliurar una carta\nper demanar la seva retirada de Rubí\n8. Celebrar periòdicament debats oberts a la ciutadania, com el Ple Ciutadà\nLa Comissió 1-O es va comprometre a estudiar aquests punts per tirar endavant aquells que siguin viables. Davant els reptes immediats, però també amb la convicció que cal fer efectiva la República Catalana, a Rubí treballem units i convidem a tots els ciutadans i entitats de la nostra ciutat a sumar-se a les accions que s’impulsaran.\nI no oblidem que diumenge vinent CAL VOTAR!! Una majoria independentista el 10-N reforçarà el relat internacional i ens ajudarà a obtenir el suport que necessitem per contrarestar la via unilateral adoptada pel Regne d’Espanya.\nContra la repressió, no-violència! Contra la sentència, independència! Per la República, VOTEU!


Vicent Sanchis - El «no» de Sánchez; un «no, pel canvi» | NacióDigital\nEl «no» de Sánchez; un «no, pel canvi»\n«Pedro Sánchez allarga una agonia estèril. Potser no en la primera, però sí en la segona investidura de Rajoy, a l'octubre, els socialistes hauran de cedir.»\nper Vicent Sanchis , 22 d'agost de 2016 a les 00:02 |\nMariano Rajoy, perseverant en la inacció, suma ja 170 diputats. Als 137 del Partit Popular ja pot sumar els 32 de Ciutadans i el de Coalició Canària. Per a la majoria absoluta li'n falten sis. El PNB en fa cinc més, però ara són cars. Perquè qualsevol bescanvi entre el PP i els nacionalistes bascos altera i escalda la tropa d'Albert Rivera, que, des del nacionalisme espanyol, es proclama més "constitucionalista" que Benjamin Franklin.\nEl candidat del PP arribarà a la sessió d'investidura del 30 d'agost amb la incertesa que volia evitar de manera gairebé paranoica. Li falten sis diputats i només podria comptar amb els cinc del PNB sense contraprestacions després de les eleccions basques, que es faran el 25 de setembre. Sempre depenent del nombre de diputats del PP i de la necessitat que en tingui el nou lehendakari, que previsiblement serà del PNB. En aquesta entrega del serial, doncs, Mariano Rajoy pot jugar a perdre. Per molt poc.\nUn hipotètic segon lliurament amb un nou debat d'investidura a l'octubre tampoc tindria moltes més probabilitats d'èxit, però els cinc diputats basquistes situarien Rajoy només a un vot de la majoria necessària per ser investit president. Diuen els que en saben, a més, que el PP, sempre eufòric quan es tracta d'ell mateix, dóna per descomptada una victòria "potent" a les eleccions gallegues, que també es faran el 25 de setembre. Una victòria que podria estovar definitivament els dirigents socialistes, que finalment es resignarien a cedir una abstenció, la necessària en aquelles circumstàncies, per aplanar el camí del govern a Rajoy.\nA hores d'ara l'única peça que grinyola és la negativa de Pedro Sánchez. Què guanya el candidat socialista amb el refús reiterat? Per al PSOE no té cap sentit portar els electors espanyols a unes terceres eleccions. La nova votació, a tot estirar, podria repetir l'aritmètica parlamentària actual, amb un saldo final una mica més propici al PP. Sánchez s'ha de resignar a una cessió calculada que permeti la investidura de Rajoy i després fiar-ho tot a l'oposició que podran fer els socialistes en un quadre terriblement precari per al PP. Però no ho fa. Tampoc l'obliguen els barons socialistes, que majoritàriament persisteixen en el rebuig a cedir al PP l'abstenció necessària.\nL'obstinació de Sánchez no s'entén, perquè sembla desesperada. I en política la desesperació no sol collir vots. Més aviat, els espanta. Per evitar donar aquesta sensació, el candidat del PSOE afirma una vegada i una altra que el no a Mariano Rajoy és el sí "al canvi". Quin canvi? Les contradiccions ofenen. És el PSOE qui no vol saber res d'un govern trenat amb Podem. I encara menys d'aconseguir els vots que requeriria el pacte de les files d'Esquerra Republicana i el Partit Demòcrata Català.\nPer què el candidat socialista no accepta un govern de coalició amb Podem? Perquè així li ho exigeix el comitè federal del PSOE. La majoria dels barons socialistes no en volen saber res. Consideren, d'un costat, que una part determinant del seu electorat, el més tebi, es podria decantar cap al PP o cap a Ciutadans si el PSOE acordés un govern amb "els radicals" de Podem. Afirmen també que no es pot pactar amb "el teu rival directe". També és cert que una altra part de l'electorat, i de l'opinió que no es publica a El País, se'n fa creus i no entén com el seu partit no facilita un acord "progressista".\nEl comitè federal del PSOE no en farà cas, d'aquest sector. No hi haurà govern de coalició entre socialistes i Podem, i encara menys –anatema!–aproximació a Esquerra o al PDC per veure si renuncien a l'exigència de convocar un referèndum a Catalunya. No hi haurà res de res. No hi ha "cambio" que valgui. Pedro Sánchez allarga una agonia estèril. Potser no en la primera, però sí en la segona investidura de Rajoy, a l'octubre, els socialistes hauran de cedir. Una cessió que no sembla el resultat lògic d'una resistència audaç sinó d'una obstinació desesperada. Pitjor per a ells.\nAl de les 11:56\nPer Anònim el 23 d'agost de 2016 a les 20:47\nI l'Homs? El Pim, Pam, Pum que rep totes les òsties!\nPer JA el 23 d'agost de 2016 a les 16:00\nSé que em repeteixo, però més us repetiu els articulistes: per favor, Sr. Sanchis, no ens avorriu més amb la mateixa cançoneta sobre què faran o deixaran de fer els espanyols...!! Torno a proposar que en el proper article parleu de la reproducció assistida en el món de les meduses cuneïformes, de la calcificació dels tendons de les potes del davant de les cries de nyu, o de la fermentació del lúpul biològic en un entorn d'estrès hídric agut. Insisteixo en que qualsevol dels tres temes és més interessant que saber que putes faran o deixaran de fer els espanyols amb el seu ídem Govern i país.\nGaby, Fofo i Miliki\nPer Anònim el 23 d'agost de 2016 a les 11:56\nRajoy, Rivera Sanchez en recorden el pallassos de TVE dels anys 1970 pero sense cap gracia. En les properes terceres eleccions el seu slogan podria ser de cara els espanyols: "Como estan Vds"\nCarambola del PSOE\nPer Anònim el 23 d'agost de 2016 a les 01:01\nli interessa mantenir el bipartidisme i alhora allunyar PODEM del l'oposició\npolitics mediocres i altres paradoxes\nPer Anònimus el 22 d'agost de 2016 a les 14:57\nEstimat Sanchis, què es pot esperar d'un Estat on es vota reiteradament el partit més corrupte d'Europa, o d'una oposició ''d'esquerres'' que prefereix aquest partit (al final és cert, claudicaran) que una aliança d'esquerres reals. Res, no es pot esperar res. De fet, el fenòmen Podemos (i la tan cantada plurinacionalitat) només la compren bascos i catalans. Paradoxes de la vida...\nPotser no és ben bé així.\nPer Anònim el 22 d'agost de 2016 a les 14:05\n¿I si el PSOE considera que el seu enemic no és el PP sinó Podemos? Podemos en comptes de fer el sorpaso ha baixat en aquestes eleccions. Potser el PSOE calcula en que unes terceres (i més el 25 de desembre) Podemos s'enfonsi, encara que el PSOE perdi una mica i el PP guanyi prou per formar govern amb C's. En aquest escenari el PSOE hauria conjurat l'amenaça d'esdevenir una força marginal desplaçat per Podemos i restaria a l'oposició sense haver de donar suport al govern i corresposabilitzar-se de totes les retallades que haurà de fer el proper govern.


Hotels ecològics | Consumer\nEncara que encara hi ha pocs hotels ecològics a Espanya convé informar-se bé per a evitar els que abusen del terme "eco"\nData de publicació: Dissabte, 28deJuliolde2007\nNo hi ha molts, però els hotels ecològics que poden trobar-se ofereixen una estada agradable, en harmonia amb el seu entorn natural, i una alimentació ecològica saludable. No obstant això, alguns establiments autodenominats “ecohoteles” no compleixen els principals requisits. Els ciutadans han d’assessorar-se i exigir tota la informació necessària, com un certificat ecològic.\nCom ha de ser un hotel "ecològic"?\n/imgs/2007/07/ecohoteles01.jpgHotel Venus Albirhttp://www.raycons.com/venusalbir/Luís González, coordinador de l’associació Ecologistes en Acció, subratlla que un hotel ecològic no hauria d’afectar de manera important al seu entorn. “Els hotels en primera línia de platja o en paratges protegits mai podran considerar-se ecològics”, afirma González, que afegeix a més altres criteris que considera essencials:\nEl gruix de l’energia que utilitzi haurà de ser d’origen solar mitjançant la implantació de panells solars fotovoltaics per a l’electricitat i tèrmics per a l’aigua calenta.\nCompliment de la normativa de la construcció bioclimàtica, amb l’objectiu de minimitzar el consum d’energia per a calefacció i refrigeració amb un bon aïllament i una orientació adequada. En el sud de la Península les habitacions haurien d’estar orientades cap al nord (la part més fresca) i les sales comunes cap al sud (la més lluminosa).\nAccés possible i senzill en transport públic, i no haurà d’estar situat en zones ja saturades de turisme.\nL’alimentació haurà de ser agro-ecològica.\nAlguns hotels que afirmen ser ecològics no ho són, en incloure camps de golf o aire condicionatSeverino García, responsable de la Fundació Ecoagroturismo, considera a més que un hotel ecològic ha de respectar la tradició i la cultura local, el paisatge rural i la biodiversitat del seu entorn, i ha de conrear la responsabilitat social. Per a això hauria de col·laborar amb associacions conservacionistes i la població local i participar en el sosteniment d’activitats socioeconòmiques locals.\nQuant a la tendència de la demanda i el turisme rural, García percep un canvi de tendència, “amb evidents senyals d’esgotament”, i per això, precisa adaptar-se a noves maneres d’entendre l’oferta i els canvis en les pautes de consum”. Entre les possibilitats, suggereix obrir-se a noves experiències innovadores i creatives que potenciïn els elements singulars del territori en un sentit ampli (ambiental, cultural, social, econòmic) i que conformin un model de “turisme sostenible en el medi rural”.\nConvé tenir molta cura, per tant, amb els establiments hotelers que s’ofereixen com a “ecològics” però no compleixen els requisits esmentats. Així, es poden trobar en Internet suposats “ecohoteles” que “abusen del terme eco associat a una oferta hotelera”.\nLuís González destaca que aquest tipus d’hotels són una “marca d’imatge, no una política real”, ja que “no tenen res d’ecològic, inclouen infraestructures devoradores d’aigua com a camps de golf, realitzen una oferta d’aire condicionat en lloc d’apostar per la construcció bioclimàtica o de sauna en zones d’alta muntanya”.\nVes a la pàgina següent: Certificats per a hotels ecològics »\nbioclimàtica hoteles ecológicos-ca


Un incendi fa desallotjar la piscina d’estiu de Martorell – La Bústia\nUn incendi fa desallotjar la piscina d’estiu de Martorell\nPer Redacció / La Bústia 29 de juliol de 2020 a les 23:09 0 1748 Visites\nEncara no es coneixen les causes que han originat el foc\nAquest dimecres cap a les 19h, s’ha declarat un incendi als voltants del Centre Integral d’Esport i Salut (CIES) i ha arribat fins a la piscina.\nEl foc, que s’ha iniciat per causes desconegudes en una estreta franja de matolls entre les vies del tren i les instal·lacions del CIES s’ha extingit totalment al cap d’unes hores.\nLes flames han cremat una superfície de prop d’una hectàrea de vegetació arbustiva. El desplaçament de les cendres ha provocat que també es cremessin dos para-sols i una petita franja de gespa de l’equipament esportiu.\nEl regidor de Seguretat Ciutadana, Lluís Sagarra, ha explicat que els responsables de la instal·lació han desallotjat tots els usuaris de la piscina d’estiu i s’ha suspès l’activitat: “Ningú ha resultat ferit ni cap desgràcia personal. A hores d’ara l’incendi està sufocat i es treballa per poder obrir amb normalitat dijous”.\nEn les tasques d’extinció hi ha participat dotacions de Bombers, Mossos d’Esquadra, Policia Local, ADF Martorell i una ambulància.\nEls bombers han sufocat el foc [Aj]\nL’alcalde, Xavier Fonollosa, i el regidor Sagarra s’han apropat a la piscina per conèixer l’abast de l’incendi [Aj]\nFotografia: L’incendi, entre el CIES i les vies del tren, ha acabat cremant dos para-sols i una zona de gespa de la piscina d’estiu [SE]\nPànic en un atracament amb clients quan un dels homes dispara un tret a l’aire\nPrimeres queixes col·laterals pel tall del tram de Martorell a Sant Sadurní de Renfe


Notícies - ERC-R es queda fora de l'Ajuntament, malgrat fregar el 5%\nLa candidata a l'alcaldia d'ERC-R, Mireia Ingla, envoltada pels membres del partit\nel 22/mai/11 Irene Campmany Eleccions Municipals 2011 PDF\nLa número 1 de la llista d'ERC-R, Mireia Ingla, destaca la feina ben feta durant la campanya, malgrat els resultats que els deixen fora del consistori. ERC-R perd els dos regidors que tenia al ple, tot i que ha fregat un regidor amb un resultat d'un 4'87%.\nLa candidata d'ERC-R, Mireia Ingla, afirma que la secció local s'ha vist arrossegada per la baixada de la formació a àmbit nacional. Tot i això, els membres del partit destaquen la feina ben feta i diuen que seguiran treballant de valent per recuperar el seu paper al consistori.\nIngla fa una valoració dels resultats electorals. Són declaracions a Cugat.cat.\nEstem satisfets de la campanya que hem fet, al marge dels resultats\nIngla ha afegit que la CUP els ha substituït com a força independentista al consistori. De cara als propers comicis, els membres de la formació no han volgut especificar si uniran forces amb altres formacions.


El nombre de nous contagis i d'hospitalitzacions segueix creixent a Girona - Diari de Girona\nEl nombre de nous contagis i d'hospitalitzacions segueix creixent a Girona\nD'altra banda, el risc de rebrot i la velocitat de contagi registren lleugeres millores\nredacció / agències | girona 30.12.2020 | 11:13\nEl nombre de nous contagis i d'hospitalitzacions segueix creixent a Girona · Marc Martí\nA la regió sanitària de Girona, els casos confirmats per PCR i TA acumulats són 40.676 (504 casos més) i pugen a 43.527 si es tenen en compte totes les proves.\nDes de l'inici de la pandèmia han mort 1.321 persones en aquest territori, onze més que les declarades fa 24 hores. Entre el 20 i el 26 de desembre es van declarar 41 defuncions, 35 la setmana anterior.\nHi ha 76 vacunats (ídem).\nEl risc de rebrot baixa 16 punts, fins a 359, mentre que la setmana del 13 al 19 era de 564. L'Rt baixa quatre centèsimes i se situa en 0,85 (1,44 en l'interval anterior). La taxa de confirmats per PCR i TA és de 191 per cada 100.000 habitants, i la incidència a 14 dies, de 442 (412 en l'interval anterior).\nHi ha 215 ingressats actualment, un més que en el balanç anterior. Els hospitalitzats en l'últim interval van ser 212 (entre el 20 i el 26 de desembre), pels 202 de la setmana anterior.\nPuigcerdà es manté com el municipi català amb més risc de rebrot, amb 1.989, tot i que ha baixat. En segona posició hi ha Vilafranca del Penedès, amb 936, i en la tercera Molins de Rei, amb 728. En paral·lel, les tres localitats amb major velocitat de contagi són Amposta (2,79), Canovelles (2,37) i Vilafranca del Penedès (2,11). Pel que fa a la incidència acumulada a 14 dies, destaquen Puigcerdà (2.279), Vilafant (741) i Banyoles (662).\nLa velocitat de contagi a la regió sanitària de Girona se situa per sota de l'1.


Colau exigeix lloguer social per als veïns del Bloc Llavors - Línia Sants\nColau exigeix lloguer social per als veïns del Bloc Llavors\nRedacció|2020-02-05T11:47:21+01:0022 gener 2020|El Poble-sec|Línia Sants\nVeïns celebrant la suspensió d’un desnonament. Foto: Bloc Llavors (S. Esclasans)\nEl conflicte entre les sis famílies que ocupen sis pisos del bloc situat al número 38 del carrer Lleida, conegut com a Bloc Llavors, i la propietat de l’immoble, Vauras Investment segueix.\nDesprés que el passat 13 de gener se suspengués el desnonament que estava previst per decisió de la jutgessa basant-se en el nou decret de la Generalitat en matèria d’habitatge, la batalla que hi ha ara oberta és la del lloguer social per a les famílies. A banda de la suspensió del desnonament, la jutgessa també va donar cinc dies hàbils a Vauras perquè fes una oferta de lloguer social a les famílies però des del Sindicat de Barri del Poble-sec, que lidera les reivindicacions de les famílies, van denunciar un cop acabat el termini que l’oferta no s’havia fet. Vauras tenia l’opció de recórrer la decisió judicial.\nTot plegat va provocar que divendres passat l’Ajuntament li enviés un requeriment a la propietat on se l’insta a oferir lloguer social a les famílies d’acord amb el nou decret llei de la Generalitat. Al document, el consistori avisa que, si no es compleix la petició, hi ha la possibilitat d’imposar “multes coercitives” que poden incloure una “expropiació forçosa i sancions”.\nEn paral·lel, el Sindicat de Barri i les famílies tenen previst denunciar Vauras per la via administrativa, al mateix temps que tenen previst demanar a la jutgessa que porta el cas que “aturi preventivament els desnonaments fins que Vauras compleixi la llei o s’hagin resolt els diferents processos administratius empesos tant per les famílies com per l’Ajuntament”.\nPretemporada intensa per a la UE Sants de Tito Lossio\nLlanas: “L’estiu ha estat fluix i la campanya de Nadal serà clau”\nColau diu que els espais oferts a les escoles seguiran a la seva disposició\nSuspesa la Matinal Ciclista de Sants-Montjuïc\nArgimon anuncia cribratges massius a partir de la setmana que ve\nEl secretari de Salut Pública, Josep Maria Argimon, ha anunciat avui cribratges massius a partir de la setmana que ve ...\nEls veïns mesuraran com la contaminació de l’aire afecta la seva salut mental\nDes d'avui es posa en marxa el projecte CitieS-Health a la ciutat, una iniciativa que servirà per estudiar com la ...\nAprovat el retorn de la part cobrada de més al rebut de l’aigua\nLa Comissió d'Economia de l'Ajuntament va aprovar ahir el retorn íntegre de la part cobrada de més al rebut de ...\nEls dos pavellons de la Fira per a sensesostre seguiran oberts\nEls dos pavellons habilitats a la Fira, oberts al principi de la pandèmia del coronavirus per allotjar persones sensesostre, seguiran ...


Redacció 30/08/2017 - 07.56 Actualitzat 30/08/2017 - 22.12\nEl cas Gürtel ha estat el gran absent en la compareixença del president Rajoy al Congrés en un ple extraordinari, a petició de l'oposició, per parlar precisament sobre el presumpte finançament irregular del PP. Rajoy ha desafiat l'oposició a presentar una moció de censura i ha assegurat que el que hauria de preocupar els partits polítics és la unitat d'Espanya, la lluita contra el terrorisme i l'evolució de l'economia:\n"A la vista dels problemes que tenim avui a Espanya i dels reptes que hem d'afrontar, no s'entén la necessitat de celebrar amb caràcter extraordinari, i fora del període de sessions, un debat sobre aquest assumpte i que no ens centrem en d'altres que mereixen més l'atenció i interès de ses senyories".\nEl president espanyol ha assegurat que sempre s'ha explicat -de fet, segons ell, ho ha fet 52 vegades-, que aquesta no és una prioritat per als espanyols - que ha recordat que li van donar la majoria en les últimes eleccions- i ha afegit:\n"Una altra cosa és que a alguns de vostès no els agradi res del que faig i menyspreïn les explicacions que els dono".\nPer Rajoy, es tracta de "zel inquisitorial".\nDes del PSOE , Margarita Robles ha contestat a Rajoy dient-li que no faci com d'altres presidents que s'emboliquen amb la bandera per tapar la corrupció:\n"Li diré que no faci com altres presidents, que en temps de Banca Catalana es van embolicar amb la bandera per tapar la corrupció. Vostè ve aquí i ara s'embolica amb els grans problemes que té Espanya, problemes de terrorisme, problemes de Catalunya, per no fer front a les seves omissions en la lluita contra la corrupció".\nLa portaveu socialista també ha acusat Rajoy d'haver mentit en la seva declaració en el judici de cas Gürtel i i li ha demanat que dimiteixi.\nPablo Iglesias l'ha culpat de ser el màxim responsable de la corrupció a Espanya. El líder de Podem s'ha preguntat si el president del govern espanyol ha mentit o és un incompetent:\n"Hi ha dues possibles conclusions, avui: vostè ens convenç i nosaltres el creiem, creiem que efectivament no en sabia res, i arribem a la conclusió que és un incompetent. O dos: vostè no ens convenç i seguirem pensant que vostè menteix. I si seguim pensant que vostè menteix (...), li seguirem exigint responsabilitats".\nPer la seva banda, el líder de Ciutadans ha retret al PP no haver complert els compromisos adquirits durant la investidura pel que fa a la lluita contra la corrupció. Per Rivera, no té credibilitat davant la societat espanyola:\n"Vostè no té legitimitat per lluitar contra la corrupció, perquè està sota sospita de corrupció, perquè el seu partit està imputat, perquè tenen seus embargades, perquè estan en un partit amb diferents casos de corrupció que els afecten a nivell nacional, però sobretot perquè no tenen ganes de fer reformes".\nEl líder de la formació taronja ha avançat que el seu grup parlamentari presentarà dilluns al Congrés la llei de limitació de mandats, que pretén que els polítics només puguin ostentar el poder durant vuit anys o dues legislatures diferents. Si s'aprovés, significaria que Rajoy no es podria tornar a presentar com a candidat a la presidència en acabar la legislatura. Per fer-ho possible, Rivera ha interpel·lat Iglesias i Robles.\nRajoy esquiva el cas Gürtel en la compareixença al Congrés per parlar, precisament, d'aquesta trama https://t.co/p7UNb3SHZ8 pic.twitter.com/h5MIcwHvT4\n 324.cat (@324cat) August 30, 2017\nRajoy esmenta dos cops el procés\nRajoy també s'ha referit a Catalunya i ha dit que el seu govern "actuarà amb la fermesa que requereix la magnitud de la provocació" i que defensarà el dret dels "espanyols a decidir què és el seu país i dels catalans, d'un projecte autocràtic liderat per radicals".\nEl president espanyol només s'hi ha referit en la primera intervenció, presentant-lo com a gran problema que, diu, ara hauria de passar per davant de la corrupció.\nJoan Tardà, d'ERC, s'ha agafat a la cançó del Super3 "Uh, oh, no tinc por" per dir al president espanyol que ser valent és millor que tenir força:\n"Nosaltres optem per la valentia, la valentia democràtica de votar l'1 d'octubre. Li deixem a vostè la força, la força bruta i corrupta".\nPer part del PDeCAT, Carles Campuzano ha retret al president espanyol un immobilisme que no serveix per desencallar la situació que viu Catalunya:\n"Sr. Rajoy, bunqueritzar-se com a actitud pot ser útil en el personal per evitar el desgast polític, és així, ho veurem, però mai serveix per abordar els reptes polítics que tenen les societats".\nRespon a Podem i PSOE amb Veneçuela i el cas Lasa i Zabala\nRajoy ha utilitzat el segon torn de paraula per contradir els partits que l'han acusat de "mentir" i ha recordat que el Senat ha creat una comissió d'investigació paral·lela a la del Congrés sobre el finançament de tots els partits. I en aquests termes s'ha referit a Podem:\n"A mi, si un partit s'ha finançat a l'Iran o Veneçuela, m'importa, i m'agradaria que donessin explicacions, perquè és molt important".\nUn dels moments de tensió del debat s'ha produït quan ha recordat a la portaveu socialista que ella també va haver de declarar com a testimoni pel cas de l'assassinat de Lasa i Zabala a mans dels GAL, quan era secretària d'Estat d'Interior. Segons li ha dit, en aquella ocasió, comparèixer com a testimoni no li va implicar culpabilitat:\n"La manca d'equitat és un llast dels pitjors que hi ha per lluitar contra la corrupció".\nAltres partits també han mostrat perplexitat per la negativa de Rajoy a assumir responsabilitats. Joan Baldoví de Compromís ha assegurat que devem "ser extraterrestres perquè un partit imputat, que destrueix proves, i que s'ha finançat en negre, segueixi governant aquest país".\nAitor Esteban del PNB els ha acusat d'haver tingut avantatge en el terreny electoral "gràcies a haver-se saltat de manera notòria els límits d'ingressos imposats per la llei".\nCondemna dels atemptats\nEl ple del Congrés ha començat amb un minut de silenci pels atemptats a Barcelona i Cambrils. També la intervenció del president ha començat condemnant els atacs i brandant la unitat com la millor manera de vèncer el terrorisme.\nForçat pel PSOE, Podem, el PDeCAT i ERC\nLa idea de fer comparèixer el president espanyol va ser impulsada pel PSOE, Podem, PDeCAT i Esquerra Republicana després dels dubtes que va deixar el mateix Rajoy durant la seva declaració, com a testimoni d'aquest cas, a l'Audiència Nacional, a finals de juliol.\n♦ Deu respostes de Rajoy sobre la Gürtel\nEl líder del PP no va acceptar ni el finançament il·legal del partit, ni que determinats dirigents cobressin diner negre en sobres, com va denunciar, originàriament, qui va ser tresorer del partit, Luis Bárcenas. També va dir que no havia conegut cap empresari que fes donacions il·legals a la formació.\nL'esperança de vida a Espanya és de 83 anys, només superada pel Japó i Suïssa\nRajoy diu que Catalunya és la seva prioritat i no altres temes com Gurtel\nImatge de la Manifestació per la Llibertat, el 26 d'octubre (Pau Venteo)\nA Catalunya, 7 de cada 10 voldrien un referèndum, mentre que a Espanya, 3 de cada 10


Arenys de Munt tindrà tres pipicans per a gossos, repartits pel municipi – Ràdio Televisió Arenys de Munt\nArenys de Munt tindrà tres pipicans per a gossos, repartits pel municipi\nby Redacció Arenys de Munt on 12 Juliol, 2021 in Notícies, Societat\nUn ja és a la zona de Can Jalpí properament se n’instal·laran un parell més. El que ja es té clar on anirà és el que es posarà a Can Globus, i és el que correspondria a la part central del poble. El tercer, el de la part nord, encara no té definida la ubicació exacte però anirà a l’Avinguda Sant Jordi, al carrer que puja cap al pavelló i l’Institut. Així ho va comentar la regidora de Benestar Animal, Montse Batista Alsina, al darrer Ple Municipal\nEl govern va fer aquest aclariment a pregunta del PSC, que també demanava àrees d’esbarjo i jocs d’agility en comptes de pipicans. Respecte a això, la regidora va respondre que per ara les actuacions fetes en aquesta matèria han estat consensuades amb usuaris de la instal·lació.\nPrecisament a l’antic lloc on hi havia el pipican a Can Jalpí hi van quedar només un parell de fanals que ara il·luminen el no res. L’àrea d’Espai Públic ha explicat que estan pendents de retirar-los i posar-los a un lloc que tinguin una funció.\nArenys de Munt es vol acollir al programa VIOPET per evitar que un maltractador mati la mascota de la dona per fer-li mal a ella\nLa planta d’osmosi per purificar l’aigua de pous haurà d’esperar per ser una realitat


Hospitalet-Terrassa FC: un repte per a un somni - Web oficial Terrassa FC\nHospitalet-Terrassa FC: un repte per a un somni\nEl Terrassa FC disputarà aquest dissabte a Badalona i contra un temible Hospitalet el matx probablement més decisiu del darrer decenni: la final del play off d’ascens a Segona B. Els de Xevi Molist van vèncer per 1-0 l’Europa a les semifinals (amb un empat n’hi havia prou), i ara només els serveix la victòria contra l’equip que anava primer quan es va interrompre la Lliga arran de la pandèmia del coronavirus.\nTerrassa FC Dijous, 23 Juliol 2020\nEl repte presenta un grau de dificultat enorme, i els terrassistes en són conscients. L’estil de joc de l’Hospi, els referents més immediats i fins i tot l’estadística converteixen els riberencs en favorits. En canvi, el palmarès de títols del Terrassa FC és clarament superior, i la rauxa de l’afició també, tot i que això només es podrà deixar palès fora del camp, arran de la prohibició d’assistir als camps que en altres Comunitats Autònomes no s’ha produït. L’espectacular i emotiu acompanyament al Terrassa FC en el desplaçament des de l’Olímpic a Badalona el dia de l’Europa va donar mig passaport cap a la final i va demostrar que el sentiment terrassista és únic, inimitable. La tradició també és rogenca: el Terrassa FC es va fundar el 1906, i l’Hospitalet el 1957 (arran de la unió entre la UD Hospitalet, el CD Santa Eulàlia i el CF Hèrcules).\nEl darrer referent de la Lliga, el 5 de gener de 2020, ha de servir per il·luminar els rogencs. Aleshores, el Terrassa FC era líder, i va plantejar un matx moderat, atès que l’empat li servia per mantenir l’avantatge i s’adaptava a la tàctica especulativa habitual de l’Hospi, que en aquest tipus de partits aplica el pany i forrellat i cerca algun contraatac que resolguin els seus perillosos davanters. No obstant això, una errada aïllada a la segona part va suposar un gol en contra. El fet que l’empat li serveixi a l’Hospi pot accentuar aquest plantejament, com li va ocórrer al Sant Andreu.\nEl Terrassa FC està totalment avisat. Cal innovar i cercar solucions tàctiques rupturistes i impensables per trencar el mur del Baix Llobregat. A pilota aturada (Coro), en córners (Pelegrín, Carlos, Genís, Cañaveras...), amb combinacions o xuts de lluny (els Galeano, Àlex Fernández, Manu, Kevin, Agus i companyia), aprofitant la velocitat per bandes (Lucas Viña, Yayá, Èric Ruiz...), arriscant amb dríblings dins de l’àrea (Jaume, Kilian, Akito...), aprofitant amb murrieria made in Arranz qualsevol melé a prop del porter... Les aturades d’Ortega o Zapico també seran necessàries.\nEl 0-0 ha de ser un anatema. El matx no pot acabar 0-0. El 0-0 no pot existir. De fet, mentalment els jugadors han de pensar que el partit comença virtualment amb un 1-0 advers, perquè l’empat no val. Molist se les sap llargues i ben segur innovarà. En la innovació, en la imaginació, en la creativitat, en el canvi de paradigmes, en el factor sorpresa, raurà l’insight del somni de més de 220.000 terrassencs i de milers i milers de seguidors de futbol que admiren l’espectacular palmarès terrassista, farcit de màxims títols. Per entendre’ns, caldrà que Molist i els seus deixebles sorprenguin tothom, fins i tot que se sorprenguin ells mateixos, que sorprenguin el propi futbol, que sorprenguin la pròpia sorpresa.\nEn el balanç de títols el Terrassa FC supera clarament l’Hospitalet, però en els duels particulars el balanç és advers (12 triomfs terrassistes, 15 empats i 22 derrotes, 60 gols a favor i 75 en contra). En partits oficials, el balanç és més igualat: 10-14-13, 48-49 en gols.\nDesprés del primer referent amistós, el 31 d’agost de 1958 (un 3-0 advers), el primer matx oficial va jugar-se el 18 de setembre de 1966, a la Lliga de Tercera Divisió, resolt 1-1 (Trullàs), resultat que no seria suficient al play off. El 15 de gener del 1967 el Terrassa FC va assolir la primera victòria contra l’Hospi, un gran 5-0 forjat pels dos gols de Trullàs i per un de Salva, Brunet i Cristóbal. De fet, el primer triomf en partit oficial va correspondre als rogencs. En aquella època el Terrassa FC aspirava a l’ascens a Segona A, i el va materialitzar el 1974-75. En la pretemporada del retorn a la categoria d’argent, el 25 de setembre del 1975, els vermells van arrasar l’Hospi per 0-4, amb gols de Bío, Vila (2) i Rosselló.\nEls anys 80, el 1986-87 Terrassa FC i Hospi van ascendir a Segona B. Hi van competir fins a la campanya 1988-89. De bell nou a Segona B, el 29 d’octubre del 1995 el Terrassa FC va imposar-se per 3-0 (gols de Campuzano, Javi López, Benja) a l’Olímpic, i l’1 de març del 1997 per 1-0 (Aldrich). En un amistós, el 3 d’agost del 1997 el Terrassa FC va guanyar per 2-0 (gols de Dos Santos i Rubi). A la Lliga, l’11 de gener del 1998, els vermells van guanyar per 2-0 (dianes de Gallego i Raset).\nEl 13 de maig del 2001 el Terrassa FC va ser un huracà a L’Hospitalet i va impressionar amb un brutal 1-5 (dues dianes de Gibanel, i una de Madrigal, Prats i Monty), la major golejada rebuda a casa pel l’Hospi en la seva trajectòria a Segona B. El 10 de febrer del 2008, el Terrassa FC va arrasar un 0-4 (dos gols de José Ramírez i un de Navarrete i Blas), l’últim triomf rogenc contra aquest contrincant.\nEn l’etapa actual Tercera, l’Hospi es revela ben complex de batre. El 2-0 i 0-1 adversos del 2017-18, el 0-0 i 1-1 (Arranz) del 2018-19 i el 0-1 del 2019-20 provoquen paüra. Fa 11 partits que el Terrassa FC no bat l’Hospi. Fa 12 anys que el Terrassa FC no supera aquest rival. Fa 18 anys que el Terrassa FC no aconsegueix ascendir en una promoció (la del 2001-02, l’any de la tercera Copa Catalunya terrassista, el 18 de 18 a la promoció i l‘ascens a Segona A).\nEn l’actual etapa a Tercera, els rogencs acumulen tres intents: els dos primers van acabar en primera ronda (Linares, Ontinyent); el següent, en segona (Compostel·la). Ara, el Terrassa FC ha arribat al darrer pas. El 15 de juny de 2002 el Terrassa FC va materialitzar l’últim ascens aconseguit, amb aquell gloriós 1-3 a Barakaldo. I aquell dia Gibanel es va inventar un gol impossible, una vaselina eterna. Aquell gol va ser innovador, imaginatiu, creatiu. Aquell gol va trencar paradigmes, va sorprendre tothom. Aquell gol ha de guiar el Terrassa FC en un gran repte per a un gran somni.


El càrrec de Cort que avalà la ubicació de Son Espases diu que el foli i mig que va fer bastava\nAdmet que dos dels quatre emplaçaments gairebé no tenien opcions i que no va fer cap estudi ambiental per defensar que el triat tenia menys impacte\n3 min. Palma 16/01/2015 08:48\n260x366 Bartomeu Abad era el director tècnic de la Gerència d'Urbanisme de Palma l'any 2003. / ISAAC BUJ Bartomeu Abad era el director tècnic de la Gerència d'Urbanisme de Palma l'any 2003. / ISAAC BUJ\nL'exdirector tècnic de la Gerència d'Urbanisme Bartomeu Abad (PP) ha justificat davant la Comissió d'Investigació de Son Espases que bastava un informe d'un foli i mig com el que va fer per avalar "un tema d'ubicació a un solar". El seu informe va ser el que va servir a l'Ajuntament de Palma per defensar que la zona de Son Espases era la millor per al nou hospital.\nAbad, un arquitecte que ocupava i ocupa un càrrec polític, va signar el 26 de novembre del 2003 un informe d'un foli i mig en què es defensa que Son Espases era la millor ubicació per al nou complex sanitari. Va fer el document just després que el mateix dia li arribàs l'informe tècnic, també d'un foli i mig i en el mateix sentit, signat per un funcionari que després fou declarat incompatible perquè tenia interessos a la zona. Unes hores després que es firmassin els dos escrits, es presentava públicament la ubicació de l'hospital.\nDavant la comissió, Abad ha reconegut que va fer aquest informe després que l'IB-Salut ja hagués elegit la ubicació de Son Espases i ha admès que el va redactar amb "pressa" perquè el seu superior, el tinent de batle Javier Rodrigo de Santos, l'hi encarregà 48 hores abans. Amb tot, ha defensat que no va fer el document per justificar una decisió ja presa, perquè "no hi havia res predeterminat", sinó per avaluar, amb criteris tècnics, quina era la millor de les quatre localitzacions. Tot i això, d'entrada ja ha admès que dos dels emplaçaments plantejats gairebé no tenien opcions. L'oposició, en canvi, considera que els informes de Cort foren redactats per justificar una decisió ja presa i foren demanats quan ja s'havia arribat a un acord amb la propietat de Son Espases.\nEls portaveus de l'oposició, Antoni Diéguez (PSIB) i Fina Santiago (MÉS), han retret a Abad que signàs un informe d'un foli i mig, amb inconcrecions i vaguetats, en què s'avala la ubicació de Son Espases sense fer cap estudi en profunditat de qüestions que després donaren problemes, com les connexions viàries, el tema mediambiental i les referents al patrimoni arqueològic, que obligaren fins i tot a aturar les obres. Ell ha apuntat que l'informe no reflecteix la feina que s'havia fet perquè ja feia un mes i mig que s'hi treballava, s'havia recopilat informació i es disposava de dos informes de l'IB-Salut que es decantaven per aquesta opció, un de propi i un altre d'extern fet per dos arquitectes de prestigi en infraestructures sanitàries. A més, ha advertit que moltes de les qüestions plantejades per l'oposició, com l'existència de patrimoni arqueològic, s'havien d'avaluar amb posterioritat.\nAmb tot, ha acabat reconeixent que no es va fer cap estudi ambiental per afirmar en el document que la ubicació de Son Espases era la que suposava menor impacte, però ha apuntat que va visitar les localitzacions. També ha aclarit que, malgrat que el seu informe fa referència als "estudis fets per Cort", en realitat no hi havia estudis pròpiament sinó que era una recopilació d'informació. "Ens demana un acte de fe", li ha retret la diputada Fina Santiago.


La Pobla aprova un Pla de xoc econòmic per combatre els efectes econòmics i socials de la covid-19\nL'alcalde de la Pobla de Mafumet, Joan Maria Sardà.\nEls ajuts van destinats a tots els habitants, autònoms i empreses del municipi\nActualitzada 30/04/2020 a les 14:33\nLa sessió plenària de l'Ajuntament de La Pobla de Mafumet, celebrada ahir al vespre, va acordar per unanimitat l'aprovació d'un paquet de mesures, destinades a combatre i contrarestar els efectes econòmics i socials que la covid-19 està provocant al municipi.\nFruit de l'acord i a proposta de l'equip de govern, l'Ajuntament impulsarà la campanya «A La Pobla, l'Ajuntament et fa costat». Aquesta es concreta en un pla de xoc econòmic que inclou diverses mesures i ajuts directes, agrupats en dos blocs.\nD'una banda, el consistori ofereix quatre tipus de mesures destinades a treballadors, autònoms i empreses. La primera d'aquestes es concreta en un ajut fins a 6.000 euros per a la creació de noves empreses o de nous emprenedors, amb el requisit de mantenir l'activitat durant un mínim d'un any.\nAquesta acció pretén rellançar l'activitat econòmica del municipi, així com oferir una sortida professional als empleats o persones en situació d'atur que vulguin convertir-se en emprenedors.\nTambé s'ofereix un ajut de fins a 3.000 euros per compensar les despeses derivades de la covid-19. Per tal d'acollir-se a aquest ajut, cal acreditar despeses provocades pel tancament o la reducció de\nl'activitat que es realitza, en una mesura aplicable a empreses de fins a 10 empleats i a autònoms, censats a La Pobla.\nAixí mateix, també s'activa un ajut econòmic directe per a la contractació de persones empadronades al municipi. En aquest cas, els ajuts diferencien entre contractacions de persones menors o majors de 50 anys, amb barems que van des dels 600 euros mensuals -amb un màxim de 4.800 euros anuals- en el cas de contractes per un mínim de tres mesos a jornada completa, fins als 19.200 euros d'ajut directe en els casos de contractació indefinida a jornada completa d'una persona major de 50 anys. En aquest àmbit d'ajuts destinats de la contractació de persones per part d'empreses o autònoms locals o forans, caldrà que la persona contractada estigui empadronada a La Pobla, que es trobi en situació d'atur i que estigui inscrita a la borsa de treball del municipi.\nFinalment, el paquet d'ajuts econòmics destinats a fomentar l'ocupació es veu completat amb el Pla d'Ocupació Local, que preveu la creació de 15 llocs de treball temporal a la Brigada municipal. En aquest cas, l'ajut consisteix en una oferta laboral per a contractació temporal directa, a la qual poden optar les persones empadronades a La Pobla de Mafumet, que es trobin situació d'atur i que estiguin inscrites a la Borsa de treball local.\nD'una altra banda, el conjunt de la ciutadania pot acollir-se a dos tipus d'ajuts. El primer d'ells és de tipus econòmics i consisteix en l'increment del programa d'ajuts per a estudiants. L'Ajuntament augmentarà automàticament fins a 200 euros l'import de l'ajut a l'estudi -no al transport- ja atorgat, a totes aquelles persones que ja són beneficiàries del programa d'ajuts per a estudiants. Per tant, els beneficiaris d'aquest ajut no han de realitzar cap acció, sinó que rebran aquest ajut addicional de manera automàtica. Aquesta acció suposa que l'Ajuntament injectarà en les economies familiars de La Pobla uns 200.000 euros, aproximadament.\nFinalment, s'ofereix una mesura de suport a la ciutadania, que es concreta en la posada en contacte amb un treballador social. Aquest estudiarà cada cas de manera individualitzada, per valorar-ne les necessitats i el tipus d'ajuda que cal oferir. Aquest ajut està disponible per al conjunt dels habitants de La Pobla de Mafumet i, a la pràctica, suposa que l'ampliació de la dedicació i horari del treballador social amb dedicació exclusiva al municipi, per tal de poder atendre millor les necessitats que es puguin plantejar.\nPer a més informació, els canals establerts són la pàgina web municipal, www.poblamafumet.cat, des d'on es pot accedir a les bases completes d'aquest programa d'ajuts, així com els telèfons d'atenció al ciutadà, 977 840 052, 977 840 260 i 615 507 858.\nRespecte a aquesta mesura aprovada ahir al vespre per l'Ajuntament pobletà, l'alcalde Joan Maria Sardà afirma que «una vegada aconseguim superar la crisi sanitària, les conseqüències del confinament poden ser greus. Per això, la nostra prioritat és salvar les persones, perquè són el primer».\nEn aquest sentit, l'alcalde assegura que «donarem prioritat absoluta a què ningú quedi enrere. Per fer-ho possible, és fonamental que la gent tingui treball i farem tot el possible per incentivar que cap veí o veïna de La Pobla quedi enrere per culpa del confinament».\nA més, ha recordat que «l'obligació que tenim les administracions és fer costat a la ciutadania. Hem aprovat un pla de xoc i estem disposats a tot, perquè hem dut a terme una gestió econòmica municipal de control i ara, que hem sanejat l'economia, invertirem tots els recursos en la ciutadania».\nFinalment, ha apuntat que «si aconseguim controlar el nivell de desocupació i tornar a despertar l'activitat econòmica, recuperarem sense trauma les conseqüències de la covid-19».\nComenta el contingut : La Pobla aprova un Pla de xoc econòmic per combatre els efectes econòmics i socials de la covid-19


El Festivalet arriba per primer cop a Sant Andreu | Andreuenc\nArt i artesania locals per trobar un regal original aquest Nadal.\nLa 14a edició del Festivalet, fira d’artesans i dissenyadors independents, tindrà lloc a Fabra i Coats: Fàbrica de Creació els propers 11 i 12 de desembre. Després de passar per diverses ubicacions, serà la primera vegada que ocupi espais de Fabra i Coats.\nEl Festivalet és un lloc excel·lent per buscar un obsequi original i de bon gust de cara a les pròximes festes de Nadal ja que reuneix més d’una vuitantena de participants que acudeixen a mostrar i vendre, directament al públic, els seus productes manufacturats o fets a petita escala de manera local.\nEs tracta de talent de proximitat que s’enquadra en diversos sectors o tipologies de productes: de la joieria i bijuteria a l’alimentació saludable, passant per iniciatives editorials, joguines, roba de producció sostenible, ceràmica, cosmètica natural o fins i tot il·lustradores que faran retrats en directe.\nTot aquest ventall de productes es posa a l’abast del públic en nombroses paradetes on cada artista o artesà exposa personalment les seves creacions. Això dona l’oportunitat de poder parlar directament amb la persona que els ha ideat i els ha donat forma, i rebre informació de primera mà sobre sobre el procés d’elaboració, la qual cosa afegeix un valor extraordinari a qualsevol producte que un vulgui adquirir.\nA banda de l’oferta principal, també hi haurà paradetes on es vendran materials per treballar artesanalment i, en una zona exterior, una oferta gastronòmica lligada al concepte del mercat.\nL’horari és de 10 h a 20 h els dos dies i l’entrada és de 2 euros, amb accés gratuït per als menors de 12 anys. Més informació de l’esdeveniment, amb un llistat de tots els artistes i artesans participants, a la web del Festivalet.\nEls inicis del Festivalet cal trobar-los al Nadal de 2009, una primera edició amb vuit paradetes. La bona acollida va animar l’organització a repetir l’experiència mig any després i, vista la creixent afluència de visitants, el format va passar a ser anual. Les dates es van consolidar a l’entorn de dues setmanes abans de Nadal i es va anar ampliant la dimensió de la fira, tant pel que fa al nombre d’expositors com de públic.\nFotografia: imatge d’una edició anterior | Festivalet\nEtiquetes: artartesaniaFestivaletrecinte de la Fabra i Coats


La bellesa és fràgil, impredictible i efímera. I la fotògrafa Léo Tornev (Poissy, 1978) la captura amb la seva particular mirada des de diferents prismes i amb múltiples intencions. Fins ara, entre altres obres, la fotògrafa ens ha sorprès amb uns collages digitals realitzats a partir de fotografies analògiques (treball publicat en Vogue Itàlia), no obstant això, en Egon, el seu últim projecte, Léo Tornev fa un salt a un territori més salvatge i personal.\nL’obra del pintor Egon Schiele, que continua arrossegant els qualificatius de pornogràfica i controvertida, ha estat el motor que ha inspirat les fotografies de Egon. La sèrie explora els límits entre gèneres, races i edats, i aborda tres temàtiques: els autoretrats de Schiele; els estudis del cos, i la relació del pintor amb les dones (Wally, qui va ser el seu amant i musa durant molts anys, i Edith qui va ser la seva dona).\nL’aire inquietant, febril i provocador de les pintures de Schiele ha inspirat a aquesta fotògrafa que va estudiar per a directora de cinema. I potser és per la formació de Tornev, que les imatges de Egon semblen pertànyer a un univers fictici al qual accedim gràcies a aquestes fotografies. En Els Amants, per exemple, l’ambigüitat i el desafiament que planegen per tota la sèrie són encara més potents, i l’atmosfera pictòrica que desprèn tot el treball, més palès si cap.\nL’autora es pregunta si la veritable transgressió avui dia és tractar i presentar la maduresa, i la seva manera de treballar amb una càmera de mig format i rodets de color, li permeten transmetre una textura més rica amb tots els matisos que brinden les fotografies analògiques.\n“Els cossos tenen la seva pròpia llum que consumeixen per a viure: es cremen, no s’encenen des de l’exterior”, va escriure el propi Schiele, i Léo Tornev sap capturar la llum de cada cos per a interpelar a l’espectador sobre els seus propis límits i prejudicis.


Traducció i discurs literari - PEN Català\nInici > Actualitat > Notícies > Traducció i discurs literari\nLa Universitat d’Alacant ha organitzat durant anys nombrosos actes a la seva seu de La Nucia. Amb el Simposi Internacional d’Anàlisi de Discurs els dies 10, 11 i 12 de desembre de 2007 s’inicia un cicle de Jornades sobre traductologia, de cadència bianual.\nLa Universitat d’Alacant ha organitzat durant anys nombroses Jornades i Simposis a la seva seu de La Nucia, on es manté un conveni de col·laboració amb l’Ajuntament de la població, que cedeix les instal·lacions de la casa de la cultura i el grandiós auditori municipal, recentment construït. Entre els precedents hi ha diverses jornades de sociolingüística, de lingüística històrica i ensenyament de llengües, entre altres temàtiques, on han participat especialistes de primer rengle com ara Joan Solà UB/ IEC), José Antonio Pascual (USal/Un. Carlos III), Antoni Ferrando (UV), Manuel Pérez Saldanya (UV), Jordi Colomina (UA) o Josep M. Nadal (UdGirona), i algunes actes dels quals han estat publicades (per l’editorial Marfil i per l’IIIFV en la col·lecció Symposia Philologica).\nAmb aquestes Jornades, que tindran lloc els dies 10, 11 i 12 de desembre de 2007, s’inicia un cicle de Jornades sobre traductologia, de cadència bianual, adreçades a un públic d’estudiants universitaris i de professors d’ensenyaments mitjans de les comarques de La Marina i L’Alacantí principalment. Els organitzadors concediran crèdits universitaris per l’assistència i la participació activa en els actes. A més, els actes culturals seran oberts al públic en general, en una comarca on hi ha un turisme establert durant l’any, sobretot d’origen alemany.\nEn aquesta primera edició, l’eix vertebrador de les Jornades és la traducció literària. Un centre especial d’interès serà la traducció del Diccionari per a ociosos de Joan Fuster a diverses llengües (espanyol, anglès, italià i, la traducció farncesa, en procés de realització pel professor de la Universitat Paul Valéry Jean Marie Barberà). Sota la coordinació de Vicent Salvador (UJI), s’ha organitzat un programa de conferències, taules rodones, tallers i espectacles culturals, amb la participació d’especialistes rellevants.\nHi ha previstes, a més, altres activitats culturals com presentació del número 40 de la revista filològica Caplletra, que dedica un monogràfic a les relacions entre traductologia i anàlisi del discurs), lectura de poemes de Salem Zenia (poeta bereber argelià, Pen Club) i recital de poesia alemanya-catalana: “Grans temps, malaguanyats”de Daniel Mangual.\nL’activitat és organitzada per l’institut IVITRA de la universitat d’Alacant, dirigit pel profesor Vicent Martines, i aprofita els recursos de la seu d’aquesta Universitat en La Nucia i les instal·lacions cedides per l’Ajuntament de la localitat. Hi ha també la col·laboració de l’Institut Interuniversitari de Filologia Valenciana i del Pen Club Català.\nper Vicent Salvador Liern\nPrograma del Simposi Programa del Simposi i les fotografies al web d’IVITRA


Quatre candidats per a la Palma d'Or\nVon Trier, Kaurismäki, Almodóvar i els Dardenne són els favorits per endur-se el premi a Canes\nJOSEP LAMBIES Enviat especial a canes 22/05/2011 00:00\n260x366 Quatre candidats per a la Palma d'Or Quatre candidats per a la Palma d'Or\nLa competició oficial del festival de Canes es va tancar ahir amb la projecció de La source des femmes , de Radu Mihaileanu, i Once upon a time in Anatolia , de Nuri Bilge Ceylan. Els habituals de Canes saben que els miracles passen, i que la selecció de títols a concurs pot guardar-se una sorpresa a la recambra per a l'últim dia. Definitivament, no és el cas d'aquesta edició. Va faltar poc perquè algun indignat llancés ous podrits a la pantalla després de les dues sessions. Ja s'han vist els vint films que lluiten per la Palma d'Or i el consens en les apostes sembla complicat. Però hi ha quatre títols que es repeteixen en la majoria de les travesses.\nCom l'afectarà l'escàndol?\nLes pistes feien pensar que un jurat amb Robert De Niro al capdavant es decantaria per una pel·lícula ambiciosa. La de Terrence Malick s'esperava com una bona candidata, però la divisió de parers l'aparta una mica del top . Melancholia , en canvi, encaixa amb els requisits. Per això, quan Lars von Trier es va ficar de peus a la galleda declarant-se simpatitzant de Hitler, tothom va dir que havia deixat escapar una bona oportunitat. Tot i que... és possible que el conflicte jugui a favor seu?\n02. 'Le Havre'\nUna petita producció amb premi?\nÉs molt probable que el cineasta i membre del jurat Olivier Assayas defensi Le Havre a capa i espasa. Per primer cop, Aki Kaurismäki ha sortit de la seva Finlàndia habitual per rodar a França, una decisió molt avantatjosa en la lluita per la Palma. Però l'any passat ja es va guardonar L'oncle Boonmee recorda les seves vides passades , del tailandès Apichatpong Weerasethakul, i és difícil que el Festival de Canes torni a atorgar el seu reconeixement superior a una petita producció.\n03. 'La piel que habito'\nEncaixarà amb el gust del jurat?\nPedro Almodóvar, el cineasta espanyol per excel·lència, ha renunciat als excessos estètics que han caracteritzat la seva carrera des dels anys de la Movida. Tot i això, l'argument segueix sent terriblement grotesc. La piel que habito és la número u en moltes travesses, però és possible que al jurat no li acabi de fer el pes.\n04. 'Le gamin au vélo'\nLa tercera Palma dels Dardenne?\nLe gamin au vélo és un dels films més aplaudits que ha projectat el Théâtre Lumière aquest any. Però els Dardenne batrien un rècord únic si guanyessin la Palma per tercer cop. Se sospita que la direcció del Festival no permetrà que això passi. La resposta, avui al vespre.


El Fòrum Social Català mostra una gran varietat de propostes d'economia alternativa i subratlla la voluntat de coordinació entre totes\nEl Fòrum Social Català mostra una gran varietat i riquesa de propostes d'economia alternativa i subratlla la voluntat de coordinació entre totes\nTelevisió de Catalunya 12/04/2014 - 14.24 Actualitzat 12/04/2014 - 21.47\nBarcelona acull aquest cap de setmana la quarta edició del Fòrum Social Català, que se celebra cada dos anys, des del 2008, i constitueix un espai de trobada i un lloc de debat obert a tota la ciutadania. Hi participen activistes que continuen treballant per fer possible un altre món i desenes d'entitats que impulsen projectes de transformació social.\nNascut set anys després del primer Fòrum Social Mundial, que va néixer com a rèplica altermundista al Fòrum Econòmic de Davos, rebutja el capitalisme agressiu i les polítiques neoliberals i planteja alternatives. Per al Comitè organitzador, un altre món s'està construint si tenim en compte la gran varietat i riquesa de propostes i la voluntat de coordinació entre totes. Això, diuen, posa de manifest el moment d'efervescència social i política del país.\nSetem Catalunya ha situat en un mapa gairebé un centenar de punts on es pot comprar o consumir de manera responsable a Barcelona. La idea és que tothom sàpiga on té a prop de casa des de banca ètica fins a comerç just, alimentació ecològica o roba sostenible.\nA Hummus Vestir Sostenible, per exemple, eren conscients que la indústria de la moda té molt impacte sobre el medi ambient i els drets dels treballadors. Per això van voler ser part de la solució. Aquí tota la roba està feta amb materials ecològics i amb la garantia que les persones que l'han fet han tingut un sou i unes condicions de treball dignes. De moment, l'oferta de botigues de roba sostenible no és gaire gran, en part perquè el preu és una mica més alt, però cada vegada hi ha més gent que s'hi interessa.\nL'oferta de menjar ecològic és bastant més àmplia. A la Sagrera hi trobem la cooperativa 30 Panxes. Són un grup de famílies que s'han posat d'acord per comprar junts productes ecològics i de comerç just. El seu objectiu a l'hora d'agrupar compres no busca simplement mirar el preu per rebaixar-lo a costa del productor, que és el que fan les grans superfícies, sinó que tota la gent que hi ha en el procés en pugui sortir beneficiada, des del pagès fins al consumidor final. A més de verdures ecològiques acabades de collir, de pasta i de conserves, a la cooperativa hi troben vi i oli elaborats per discapacitats. Cada setmana s'organitzen per preparar els cistells perquè la resta de famílies els puguin passar a recollir.\nMapa del consum responsable a Catalunya\nPlataforma Multireferèndum: una macroconsulta d'interès públic


Plantes per la gota – Botanical online\nInici › Plantes medicinals › Plantes per la gota\n1 PLANTES PER A LA GOTA\nPLANTES PER A LA GOTA\nLa gota és una inflamació de les articulacions produïda per l’emmagatzemament d’àcid úric que es diposita en forma de cristalls, danyant les articulacions i produint un gran dolor.\nEntre les diferents causes es cita una alimentació inadequada, rica en purines, que es transformen en àcid úric, portant a l’organisme a un estat de sobresaturació d’aquest àcid (hiperucèmia). La taula següent mostra una relació d’aliments adequats i inadequats per a l’àcid úric.\nAliments rics en purines que s’han d’eliminar per complet\nAliments que s’han de controlar i prendre en quantitats moderades (uns 100 gr.)\nCarns greixos, però, especialment, les vísceres: ronyons, cor, morelles, fetge…\nEn aquest aquests tipus d’afeccions metabòliques una de les principals maneres de combatre-les és canviant els hàbits alimentaris. L’adopció d’una dieta vegetariana al màxim que sigui possible, rica en aliments vegetals que contenen nivells baixos de purines resulta aconsellable. De no ser possible o desitjat, s’intentarà prescindir d’aquells aliments no aconsellats que apareixen en el quadre superior.\nA més a més de l’alimentació, un ús adequat de plantes medicinals pot afavorir la no aparició de la malaltia, esmenar-la o millorar les condicions de vida de qui la sofreix. Entre les plantes aconsellades mencionaríem les següents:\nPlantes depuratives: incrementen la micció i afavoreixen l’expulsió de l’àcid úric al mateix temps que descongestionen les articulacions. Com resulta tan interessant augmentar la diüresi – eliminació d’aigua per l’orina – hem de constatar la necessitat d’incrementar la quantitat d’aigua que beurem diàriament, així com prendre una aportació molt moderada en sodi, encara que tenint en compte les contraindicacions que es descriuen a continuació.\nGavó espinós (Ononis spinosa L.) Decocció al 5% de l’arrel seca. 5 tasses al dia\nOrtiga (Urtica dioica L.) Decocció de l’arrel seca durant 10 minuts. Prendre 3 tasses al dia. Infusió de dos cullerades de fulles secs per litre d’aigua. Prendre tres vegades al dia abans de les menjades.)\nPrimavera (Primula officinalis Hill. = Primula veris L.) Decocció d’un grapat de flors en mig litre d’aigua. Prendre diversos gots petits al dia.\nSaponària (Saponaria officinalis L.) Decocció de 50 gr. de fulles seques per litre d’aigua. Filtrar sense deixar reposar per a evitar que es formen toxines. Prendre 2 gots al dia.\nSalze (Salix alba, Salix purpurea) Decocció al 3% de l’escorça, durant un quart d’hora. Prendre tres tasses al dia.\nXicoira: (Cichorium intybus) Decocció de 30 gr. d’arrels seques triturades per litre d’aigua. Un parell de tasses al dia.\nPlantes hipouricemiants: Son aquelles que rebaixen el nivell d’àcid úric. Entre totes elles hem de destacar:\nBedoll: (Betula alba L.) Infusió de 40 gr. de fulles seques per litre d’aigua durant 10 minuts. Tres tasses diàries.\nAll (Allium sativum L.) Decocció de 4 dent d’all en un litre d’aigua. Prendre 2 gots diaris.\n– Decocció dels peduncles florals o del fruit sec: Bullir durant 10 0 12 minuts 40 gr. de peduncles després d’haver deixat macerar en aigua 6 o 7 hores. Després de filtrar el preparat prendre tres tassetes al dia, després de les principals menjades. És un tractament que té un gran poder diürètic i s’ha d’utilitzar amb prudència en aquelles persones que tinguin problemes d’hipotensió (amb una tensió baixa l’ús d’aquest tractament pot comportar que baixi massa).\n– Infusió de peduncles: Realitzar una infusió d’una cullerada de peduncles per tassa d’aigua, durant 5 minuts. Refredar i prendre tres tasses al dia després de les principals menjades\nFreixe: (Fraxinus excelsior L.) Decocció al 2% de l’escorça. Prendre 3 tasses al dia\nUlmària (Filipendula ulmaria L.) Infusió durant un ¼ d’hora d’una cullerada de planta seca en aigua calenta sense bullir. Prendre 4 tasses al dia\nVara d’or (Solidago virgo aurea L.) Iinfusió durant 30 minuts d’una cullerada de planta seca per tassa d’aigua. Prendre 3 tasses al dia.\nArítjol: (Smilax aspera L.) Infusió durant 10 minuts d’una culleradeta per got d’aigua. Prendre tres gots al dia) En alguns casos produeix irritacions d’estómac. Deixar tractament.\nLa fitoteràpia d’aquest malaltia es centra externament a alleujar el dolor articular que produeix aquesta malaltia, fent que aquesta sigui més suportable. És molt interessant, a més de la fitoteràpia, l’aplicació de cataplasmes de fang fred diverses vegades al dia per a reduir el dolor.\nFalguera femella: (Athyrium filix-foema) Cataplasma de fulles fresques embolicades en un drap sobre l’articulació afectada durant tota la nit\nOrtiga morta (Lamium album L.) Banys de cintura amb la infusió d’uns 40 gr. de planta seca per litre d’aigua. Abocar uns 5 litres en l’aigua del bany. Romandre uns 20 minuts i ficar-se després dins del llit sense assecar.


Vilaplana, de premi en MHW\n29 de Novembre de 2016 Vilaplana, de premi en MHW\nEl esdeveniment eqüestre més gran del calendari nacional, Madrid Horse Week (MHW), ha celebrat la quarta edició. Del 24 al 27 de novembre ha reunit a més de 40.000 visitants i 200 genets i amazones en les diferents competicions i activitats celebrades en el recinte firal d'IFEMA.\nUna d'elles, la ronda final de la Copa del Món de Volteig, ha estat el "Trofeu Vilaplana". En el lliurament de premis posterior ha participat el director general de Compass Group España, Fernando Pascual.\nMHW ha estat, a més, la seu triada per a la presentació mundial de "JumpingClash Challenge", un nou model de concurs de salt en el qual dos genets competeixen entre si en rondes eliminatòries immediates.\nVilaplana també s'ha encarregat del servei de restauració d'un esdeveniment pel qual han passat, entre altres, Athina Onassis, Marta Ortega, o Margarita Vargas i el seu marit, Luis Alfonso de Borbón. Aquest any ha millorat les zones de més nivell, la qual cosa ha permès als usuaris gaudir d'una experiència encara més satisfactòria. 5.000 persones han pogut comprovar durant aquests dies la qualitat de Vilaplana, així com degustar en primícia plats de nova gastronomia que s'incorporen a l'oferta de la companyia per a aquesta nova temporada.


• Xerrada sobre la situació del contenciós que la plataforma "Salvem l'Aqüífer del Molinar". • Podem Alcoi se sent completament solidari amb la lluita.\nEnviat per Redacció Muntanyes en 5 de desembre de 2016.\nTags: Alcoinnova, La Canal, Podem Alcoi, Salvem l'Aqüífer\nPodem Alcoi ha celebrat una xerrada sobre la situació del contenciós que la plataforma “Salvem l’Aqüífer del Molinar” està duent endavant.\nEn ella, Júlia Moltó, membre de la plataforma, va exposar el problema i la seua situació actual. Entre les idees que va tractar, va anunciar que a primers d’any Salvem l’Aqüífer organitzarà unes jornades informatives per tal de donar a conéixer a la ciutadania “tots els informes pericials i tota la informació tècnica que evidencien el perill que eixe polígon industrial, ubicat en La Canal, representaria per al futur d’Alcoi“.\nAlfredo Albero, Secretari General de Podem Alcoi, va expressar que Podem Alcoi se sent completament solidari amb la lluita que està duent a terme la plataforma i que des que Podem Alcoi existeix com a força política, està integrat a aquesta lluita. Finalment va assenalar a Salvem l’Aqüífer com “una plataforma que està donant un exemple admirable de tenacitat i determinació a favor del futur del nostre poble“.\nEl posicionament de Podem respecte a Alcoinnova i la Canal, que va ser comunicat en febrer del 2015, s’expressa en aquests termes: “no es tracta per tant, de prendre posició en contra del projecte Alcoinova. Es tracta que este projecte no s’ubique a la Canal. Un lloc que constitueix un innegable risc de contaminació per a l’aqüífer del molinar, segons acrediten diversos estudis tècnics”.


COGOMELLA BORDA (FARINERA BORDA)\nDESCRIPCIÓ: de 5-15 cm, primer hemisfèric, després convex i finalment estès, amb el marge llis incurvat. La cutícula, que és separable, és llisa i lluent, lubrificada en temps humit, i no presenta cap resta de vel. És de color verd oliva, que pot anar des de blanc o groc verdós fins a bru olivaci. Tota ella presenta nombroses llistes radials, més fosques, molt característiques. Làmines juntes i lliures, blanques amb reflexos groc verdosos. Esporada de color blanc. Peu separable, de 5-15 x 1-2 cm, bulbós, jaspiat, de color blanc o groc-verd. L'anell és membranós i estriat, de color blanc. El bulb és arrodonit i està envoltat per una volva membranosa, en forma de sac, lobulada, de color blanc. Carn tendra, blanca, d'olor suau i gust dolç.\nHÁBITAT: Fong micorrizogen que viu en tota mena de boscos, en sòls preferentment silícics. Fructifica a l'estiu i a la tardor. És molt comú; es troba a la terra baixa i a la muntanya mitjana.\nCOMESTIBILITAT: És un bolet tòxic que pot provocar la mort amb la ingestió de només un exemplar. El seu consum causa una greu intoxicació de tipus ciclopeptídic, manifestada amb nàusees, còlics, vòmits i diarrea sanguinolenta i coleriforme, que apareixen de 6 a 18 hores després d'haver-lo menjat. No hi ha cap mètode de conservació que li tregui la toxicitat. A més, cal esmentar que cap prova casolana utilitzada per comprovar si un bolet és metzinós no és vàlida (cullera de plata, all, etc.).\nREMARQUES: Aquest bolet provoca la quasi totalitat d'intoxicacions mortals a casa nostra. Quan es cull sense volva i es malmet l'anell, es pot confondre amb bolets comestibles de coloració semblant, com el pixaconill -Tricholoma equestre (L.: Fr.) Kummer - o les cualbres llores. La confusió és més greu quan es cull en forma d'ou, pensant que es cull un ou de reig, i no es té la precaució de tallar-lo per comprovar el color de dintre, verdós a la cogomella borda i groc-taronja al reig. També mortals són A. verna (Bull.; Fr.) Lamarck, que surt a la primavera sota planifolis, i A. virosa (Lamarck) Bertillon, molt més rara, que surt a la primavera i a la tardor, sota avets i faigs. Totes elles es poden confondre amb els xampinyons de bosc de color blanc (Agaricus spp.) , però en aquests les làmines es tornen negroses.


Pandèmia, gent gran i sanitat pública\n7 d'Abril de 2020 7 d'Abril de 2020 per sisiguanyem, posted in - Dolors Serra\nQui ens hagués dit fa tots just uns mesos que viuríem -que patiríem- una pandèmia global. Fins fa ben poc quan parlàvem de pandèmies ens imaginàvem càstigs bíblics, pel·lícules de ciència ficció apocalíptiques o catàstrofes de l’Edat Mitjana fruit de la insalubritat i la manca de coneixement científic. I ara resulta que dels EUA al Japó, i de Noruega a Sud-àfrica estem tots tancats a casa per culpa d’un virus del qual encara no en coneixem massa cosa.\nPerò com podem combatre aquesta pandèmia si, a hores d’ara, no hi ha medicaments que curin el virus ni cap vacuna efectiva? Sembla que l’única opció que han suggerit els experts és aïllar-nos els uns dels altres, quedar-nos a casa tancats evitant el contacte amb altres persones. El virus també resisteix alguns dies en les superfícies, així que a més cal prendre importants mesures de desinfecció de l’entorn. Estem acostumats que en temes de salut, quan tenim alguna malaltia hi puguem posar remei d’alguna manera, per això el COVID-19 ens deixa amb una sensació d’indefensió: estar-nos quiets és la nostra única resposta.\nHem patit 909 persones mortes en residències i més de la meitat dels centres de gent gran afectats\nPerò aquesta situació, que afecta tothom, l’està patint de forma especialment virulenta la gent gran. D’una banda, el virus s’està acarnissant en residències de gent gran on hi conviuen les persones més febles i vulnerables que fan que esdevinguin espais d’un risc enorme i més quan no sempre els professionals disposen dels equips de protecció i protocols necessaris. De l’altra, l’aïllament és especialment dur per les persones grans que viuen soles i que en una situació de confinament sovint tenen poques eines per mantenir-se en contacte amb l’exterior.\nPel que fa a les residències, a Catalunya a dia d’avui tenim coneixement d’un total de 909 defuncions per coronavirus en les residències per gent gran d’un total de 64.093 persones que viuen en residències al territori català. Això, però, només és la punta de l’iceberg: el 56% de les residències ja tenen algun cas diagnosticat.\nManifestació contra les retallades en Salut del Govern d’Artur Mas l’any 2012\nPel que fa a les persones grans que viuen soles a casa seva, des de les Associacions de Veïnes i Veïns s’han creat circuits d’ajuda i també l’Ajuntament i algunes entitats com els Amics de la Gent Gran fan un seguiment telefònic. Treballen conjuntament amb Càrites i la Creu Roja, de manera que s’ha establert una xarxa important perquè aquestes persones no es trobin totalment abandonades. Tanmateix és evident que l’aïllament fa que aquestes persones restin molt més soles que habitualment, sense poder veure als seus familiars i amics i sovint amb molt poques eines i coneixements per poder mantenir un contacte encara que sigui virtual amb el seu entorn més proper.\nUna bona iniciativa de Càrites per alleujar situacions de solitud entre la gent gran\nTant en un cas com l’altre és preocupant i trist pensar que la mort els pot agafar en aquest context. Al llarg de la vida de cada persona de ben segur, que el que vols és el poder estar acompanyat/da dels ésser estimats al final de la vida. En la situació que estem vivint, però, ens podem trobar que aquestes persones acabin morint soles a casa, a la residència o a l’hospital. I en tots els casos segurament no ho podran fer acompanyades de les persones més estimades. En aquest sentit cal agrair les iniciatives del personal que els atén per facilitar la comunicació amb les famílies i oferir-los acompanyament en el moment de la mort, posant també la seva salut en joc. Professionals a qui vull aprofitar per agrair l’esforç per seguir oferint un excel·lent servei aquests dies tot i les condicions precàries tant pel que fa a la manca de material com de sobrecàrrega de feina que pateixen. Una d’aquestes iniciatives és la que ha permès al Trueta recollir desenes de tauletes i activar un sistema perquè les persones que estan aïllades puguin comunicar-se amb familiars i amics.\nM’agradaria posar la mirada també amb les persones que han elaborat el Document de Voluntats Anticipades (DVA), el dret dels pacients que tenen reconeguts a la llei catalana 21/2000, a la llei espanyola 41/2002 i a l’article 20 de l’Estatut de Catalunya, que porta per títol precisament “Dret a Viure amb Dignitat el procés de la Mort”. A aquestes persones se’ls ha de respectar el dret a una informació clínica, veraç i comprensible, el dret al consentiment informat, l’obligatorietat de complir les indicacions que recull el DVA i el dret a rebre un tractament adequat del dolor i cures pal·liatives al lloc on siguin. Des de l’Associació Dret a Morir Dignament s’han fet diverses recomanacions sobre com cal actuar en aquests moments que convé tenir en compte.\nNo puc acabar sense recordar que la previsió és l’eina més poderosa per combatre situacions com aquesta i són els governs els que han de vetllar per estar preparats per afrontar qualsevol context en condicions òptimes. La pandèmia del COVID-19 no és ni una pel·lícula distòpica, ni un relat de l’Antic Testament per atemorir-nos, ni una crònica històrica de quan no teníem clavegueram. És una realitat de Girona, Catalunya i el món d’aquest 2020. La població envelleix cada vegada més i l’aposta ha de ser clara per una sanitat pública amb tots els recursos necessaris. És aquí on, dels EUA al Japó i de Noruega a Sud-àfrica, es veuran les diferències entre aquells països que han apostat per una resposta pública i comunitària i aquelles que ho hauran fet per una privada i individualista on la gent més vulnerable serà la més afectada. Els pressupostos de totes les administracions hauran de reflectir aquesta prioritat si volem encarar el futur en les millors condicions possibles i que no ens torni a agafar desprevinguts.\nPrevious postCoronavirus i el monopoli de la mort\nNext postGirona, a través dels parcs infantils


Mor un treballador en caure-li a sobre una màquina perforadora de gran tonatge en una pedrera de Sant Celoni | CatalunyaDiari\nLa víctima tenia 60 anys i l'accident ha tingut lloc mentre manipulava l'aparell\nper Albert Fuertes 03/03/2022 08:55h\nLes tragèdies se sumen cada dia que passa a Catalunya. L'última ha estat un fatídic accident laboral que ha succeït en una pedrera de Sant Celoni, a la comarca del Vallès Oriental.\nSegons han informat els Mossos d'Esquadra, un treballador ha mort aquest dimecres en caure-li a sobre una màquina perforadora de gran tonatge. Un tràgic accident que s'ha registrat durant el migdia.\nTràgic accident laboral a Sant Celoni\nEl servei d'emergències ha rebut l'avís d'un accident mortal als voltants de dos quarts de dues del migdia d'aquest dimecres. En concret, a les 13.25 hores s'ha alertat d'aquests fets a la pedrera de Sant Celoni.\nDe resultes de l'avís, s'han activat els Mossos d'Esquadra, els Bombers de la Generalitat i el Sistema d'Emergències Mèdiques (SEM). Tots ells han actuat a l'indret per aquest tràgic accident laboral.\nSegons ha informat el cos policial, el sinistre mortal ha succeït quan l'home de 60 anys manipulava la màquina. El treballador ha mort en caure-li a sobre una màquina perforadora de gran tonatge en aquesta pedrera del Vallès Oriental.\nEls efectius sanitaris que han anat fins al lloc on han passat els tràgics fets han certificat la mort de la víctima.\nEn conseqüència d'aquest sinistre mortal en l'àmbit laboral, els fets s'han posat en coneixement del jutjat d'instrucció en funcions de guàrdia i del Departament d'Empresa i Treball.\nArresten els pares per la mort d'un bebè\nEl municipi d'Artesa de Segre es va veure immers en un tràgic incident. Els Mossos d'Esquadra detenien el passat dimarts un home i una dona per la seva presumpta relació amb la mort del seu fill, un bebè de tres mesos.\nLes primeres informacions apuntaven que els pares deien que el van trobar sense vida quan es disposaven a donar-li el biberó. Tot i pensar que era una mort sobtada, la policia catalana va arrestar la parella sospitant que podia ser un cas de 'síndrome del sacseig'.\nUna mort que implicaria que fos una mort criminal i no natural, com s'apuntava en un primer moment. Uns fets que van succeir durant la matinada del passat dilluns. Tot i que el SEM va intentar reanimar al bebè, va acabar morint.\nAnar a portada Última hora Successos Última hora Accident Laboral Última hora Vallès Oriental\nDavid, l'esportista de 27 anys mort en un desgraciat accident de muntanya a Catalunya


Villa Kavac Tivat Montenegro - Ofertes d'hotels amb els MILLORS DESCOMPTES EN LÍNIA\nKavac, Tivat, Kavac, Tivat, Montenegro, 85320 - Veure al mapa\nMés informació sobre Villa Kavac\nSi el que està buscant és per un hotel ben situat a Tivat, no busqui més enllà de Villa Kavac. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nVilla Kavac també ofereix moltes instal.lacions per enriquir la seva estada a Tivat. Per a la comoditat i comfort dels seus clients, l'hotel ofereix aparcament de cotxes, transport hotel/aeroport, lloguer de cotxes, s'admeten animals de companyia, servei de llançadora.\nA més, totes les habitacions ofereixen una gran varietat de comoditats com ara piscina privada, aire condicionat, calefacció, escriptori, balcó/terrassa per satisfer els clients més exigents. Tant si és un entusiasta del fitness o simplement busca relaxar-se després d'un dia dur, estarà entretingut per les instal.lacions de primera classe com sauna, piscina exterior, jardí. Villa Kavac és una elecció inteligents per a viatgers a Tivat, i ofereix una estada relaxant i sense molèsties.